এর কারণ অত্যন্ত পরিষ্কার। শিশুরা যেসব দাবি নিয়ে রাজপথে সোচ্চার হয়েছে, সেগুলো এদেশের প্রতিটি মানুষের প্রাণের দাবি। জীবনের নিরাপত্তা কে না চায়? কিন্তু আমাদের দেশে এখন তা নেই। কেউ সন্ত্রাসীদের গুলিতে, কেউ বাস-ট্রাকের চাকায় পিষ্ট হয়ে বেঘোরে প্রাণ হারাচ্ছে প্রতিনিয়ত। প্রখ্যাত সাংবাদিক নির্মল সেন (বর্তমানে পরলোকগত) আজ থেকে ছেচল্লিশ বছর আগে স্বাভাবিক মৃত্যুর গ্যারান্টি চেয়েছিলেন তার কলামে। দুর্ভাগ্য আমাদের, সে গ্যারান্টি আজো মেলেনি। বরং দিন কে দিন জীবন হয়ে উঠেছে আরো বেশি অনিশ্চিত, আশঙ্কাজনক হারে বেড়েছে অস্বাভাবিক মৃত্যুর প্রকোপ। এই অস্বাভাবিক মৃত্যুর একটি বড় অংশ ঘটে সড়ক মহাসড়কে বাস-ট্রাক দুর্ঘটনায়। আমাদের শিশুরা সেই অস্বাভাবিক মৃত্যুর মহামারী বন্ধের দাবিতেই মাঠে নেমেছিল। আর সেজন্যই এ আন্দোলন দল-মত নির্বিশেষে দেশবাসী সবার সমর্থন সহানুভ‚তি অর্জন করতে পেরেছিল।